Nøgne Øs India Pale Ale er et sterkøl på 7,5%.
E.C. Dahls juleøl er et sterkøl på 6,5%. Foto: Bernt Rostad 
**Sterkøl** er øl (klasse 3) som omsettes i Norge med høyere alkoholinnhold enn 4,70 %. Aldersgrensen for kjøp av sterkøl er 18 år. Fra tidligere var disse sortene enten eksport-øl (pilsnertype) eller bokkøl. Førstnevnte kalles også gulløl og ekstra-øl.

Dagens regler sier at sterkøl bare kan omsettes lovlig på Vinmonopolet, etter en lovendring som trådte i kraft 1. mars 1993. Lovendringen var en del av en avtale regjeringen Brundtland gjorde med Kristelig Folkeparti for å få Krf til å stemme for EØS-avtalen. Før dette kunne øl opptil 7 % selges i butikker. En måned etter at øl i skatteklasse III forsvant fra butikkene hadde salget sunket med 90 %. En avgjørelse i EFTA-domstolen i 1997 fastslo at det var greit at Vinmonopolet hadde enerett på salg av sterkøl.

I 1998 ga regjeringen Bondevik Vinmonopolet lov til å selge øl med høyere alkoholinnhold enn 7 %, etter påtrykk fra EFTAs overvåkingsorgan ESA. Etter denne regelendringen begynte Ringnes produksjonen av Ringnes Loaded, en øl på 10,2 % på halvlitersbokser. Navnet og emballasjen gjorde at Vinmonopolet nektet å selge ølen, men Ringnes lanserte ølen på nytt under navnet Ringnes Eagle. Ølen var i flere år det mest solgt sterkølet på polet. Siden 2005 har Hansa sterkøl vært det mest solgte.

Omsetning av sterkøl
--------------------

I 1970 utgjorde sterkøl 20 prosent av den totale ølomsetningen. I 1980 hadde dette sunket til 14 prosent, og i 1992 var det nede i 4,5 prosent. Salget sank ekstra i 1990 etter at en ny lov trådte i kraft 1. juli 1990. Denne loven sa at sterkøl bare kunne selges bak disken, noe som gjorde at flere butikker stoppet salget, fordi de ikke hadde mulighet til å ha en egen øldisk. I juli 1990 ble det solgt halvparten så mye sterkøl som juli 1989.

I 1986 ble det solgt cirka 26 millioner liter sterkøl, i 1992 nesten 10 millioner liter mens det i 1993 ble solgt knapt 2,5 millioner liter. I 1995 ble det solgt 1,6 millioner liter sterkøl.

### Salg av sterkøl hos Vinmonopolet

| År | Antall liter solgt | Prosentvis endring | Prosentandel av Vinmonopolets totale litersalg | Mest solgte øl |
| --- | --- | --- | --- | --- |
| 1997 | 601 000 |  |  |  |
| 1998 |  |  |  |  |
| 1999 | 582 000 |  | 1,18 % |  |
| 2000 | 647 000 | +11,2 % | 1,22 % | Ringnes Eagle (64 168 liter) |
| 2001 | 654 987 | +1,2 % | 1,21 % | Ringnes Eagle (66 335 liter) |
| 2002 | 708 000 | +8,1 % | 1,20 % | Ringnes Eagle (80 162 liter) |
| 2003 | 697 000 | -1,6 % | 1,14 % | Ringnes Eagle (79 176 liter) |
| 2004 | 705 000 | +1,2 % | 1,11 % | Ringnes Eagle (75 656 liter) |
| 2005 | 708 000 | +11,2 % | 1,07 % | Hansa sterkøl (72 444 liter) |
| 2006 | 698 000 | -1,4 % | 1,02 % | Hansa sterkøl (79 198 liter) |
| 2007 | 715 000 | +2,4 % | 1,01 % | Hansa sterkøl (87 692 liter) |
| 2008 | 755 000 | +5,6 % | 1,02 % | Hansa sterkøl (93 258 liter) |
| 2009 | 820 000 | +8,7 % | 1,07 % | Hansa sterkøl (90 162 liter) |
| 2010 | 1 000 000 | +22 % | 1,28 % | Hansa sterkøl (86 206 liter) |
| 2011 | 1 165 000 | +16,5 % | 1,49 % | Hansa sterkøl (86 329 liter) |
| 2012 | 1 432 000 | +22,9 % | 1,79 % | Hansa sterkøl (85 076 liter) |
| 2013 | 1 798 000 | +25,5 % | 2,23 % | Hansa sterkøl (80 418 liter) |
| 2014 | 2 198 000 | +22,3 % | 2,71 % | Hansa sterkøl (84 460 liter) |
| 2015 | 2 463 000 | +12,1 % | 3,06 % | Hansa sterkøl (83 264 liter) |
| 2016 | 2 640 666 | +6,4 % | 3,25 % | Hansa sterkøl (81 301 liter) |
| 2017 | 2 738 245 | +3,7 % | 3,39 % | Krönleins Stockholm Fine Festival Beer (84 292 liter) |
| 2018 | 2 766 894 | +1 % | 3,37 % | Krönleins Stockholm Fine Festival Beer (92 372 liter) |
| 2019 | 2 947 806 | +6,5 % |  | GullMack (113 171 liter) |
|

Referanser
----------

1. 1 2  Aftenposten (28. juni 1997): Fortsatt sterkøl på polet *Aftenposten*, side 13.
2. ↑  NTB (7. april 1993): Kjempesvikt i omsetning av sterk-øl. *Aftenposten*, side 4.
3. ↑  Henrik Width (12. november 1998): Kleppa åpner for sterkøl. *Aftenposten*, side 16.
4. ↑  Bjørn Frode Løvlund (9. september 1999): Skandaleøl trukket tilbake. *Hamar Arbeiderblad*, side 16.
5. ↑  NTB (3. mars 1993): Rettssak mot sterkøl-monopol? *Hamar Arbeiderblad*, side 15.
6. ↑  Trond Giske (17. august 1990): Salget av sterkøl halvert. *Hamar Arbeiderblad*, side 5.
7. ↑  NTB (6. mars 1997): Bondevik vil kjempe for å beholde sterkølet på Polet. *NTB*
8. ↑  Salgstall. Vinmonopolet.

|  |  |
| --- | --- |
| Oppslagsverk/autoritetsdata | GND
 |